<classify> MANISPAA ya Ilala, mkoa wa Dar es Salaam inatarajia kuanza rasmi ujenzi wa hospitali ya kisasa ya wilaya itakayogharimu Sh billioni 1.5 mwezi ujao, itayojengwa Kata ya Kivule mkoa wa Dar es Salaam.Akizungumza na wananchi wa mtaa wa Kivule juzi, Mkurugezi wa Manispaa ya Ilala, Jumanne Shauri alisema hospitali hiyo itakuwa na vifaa vya kisasa na itatoa huduma zote za afya kwa wakazi wa Kivule na jirani.Alisema manispaa ya Ilala imetoa Sh milioni 250 na Sh milioni 500 zimetoka serikalini kwa maandalizi ya awali ya kuanza ujenzi huo wa hospitali ambayo itatumiwa na wananchi wa Manispaa ya Ilala.Tunatarajia kujenga hospitali kubwa na ya kisasa ambayo pia itakuwa na vifaa vya kisasa. Kituo kidogo cha afya kitakamilika mwakani ili kupanua wigo wa huduma za afya katika mtaa wa Kivule, alisema.Alisema hospitali hiyo itakuwa na jengo la ghorofa ambalo litatumiwa kwa wagonjwa wa bima na pia zitakuwepo huduma zote muhimu kwa wagonjwa wa bima. Mkurugenzi Mtendaji, Shauri alisema pamoja na hospitali hiyo, Manispaa ya Ilala itahakikisha inajenga stendi ya kisasa na masoko mbalimbali ili kuongeza mapato ya serikali na kuboresha huduma za kijamii.Pia Shauri aliwaonya wale wote wanaouza maeneo ya kujenga shule, hospitali au huduma nyingine za jamii kuwa hawatawaonea huruma na badala yake hatua kali za kisheria zitachukuliwa dhidi yao.Alisema kuwa kumekuwa na malalamiko mengi kuhusiana na wananchi kuvamia maeneo yaliyotengwa kwa ajili ya ujenzi wa shule na huduma nyingine za kijamii. Mkurugenzi Mtendaji huyo pia amekabidhi mifuko ya simenti kwa walimu wa shule na mkuu wa zahanati ya Kivule kwa ajili ya ujenzi wa vyoo vya shule, madarasa na maabara ya zahanati hiyo.Alipata fursa pia ya kutembelea maeneo mbalimbali pamoja na soko kuu la Kivule, stendi ya daladala na maeneo mengine ili kuona jinsi ya kuboresha na kujenga maeneo hayo ili yaanze kutumika rasmi.Mwenyekiti wa serikali ya mtaa wa Kivule, Amosi Kabisa alisema kuwa mtaa wa Kivule bado unakabiliwa na changamoto nyingi ikiwemo ukosefu wa hospitali, vyoo na madarasa ya kufundishia.Aliongeza kuwa yapo maeneo mengi ambayo hujaa maji hasa barabara wakati wa mvua na kusababisha kero kwa wananchi na wakati mwingine kukosa huduma muhimu za kijamii. Alimpongeza Mkurugezi Mtendaji wa manispaa ya Ilala na serikali kwa kuona umuhimu kushughulikia kero mbalimbali hasa uboreshaji wa huduma za jamii ikiwemo ujenzi wa hospitali utakaoanza karibuni.  <topic>: KITAIFA 